En nom nostre Seigneur. Amen. L’an de l’incarnation d’icelluy mil trois cent cinquante sept, lou jeudi de la feste saint Bartholomier, apostre, ou mois de host, à Rouvre ou cemestière de ce lieu, au cor courney si comme il est de costume, la commune de Rouvre pour ce essemblée, Maires, eschevis, sergens, tailliaubles ou censaubles monseigneur le duc de Bourgoigne, de Champdivers, des relegious d’Espoisse de l’ordre de Grant Mont, des relegious dou Vaul Nostre Dame près de Talent. C’est à savoir nous Monoz le Estoz, maires de la dicte commune, Oudenez Eshelote, Guillaume Arnoloz et Perrenoz Viennes, eschevis de la dicte commune, Huguenoz Chais et Perrins le Garde, sergens de la commune dessus dite, Nicholas Charreaulx, Jehanz le Rouex, Perrenoz le Geliez, Villelmoz Goffaul, Guillemins Belons, Villemoz le Bouex, Philippoz Courretins, Jehanz Legroz, Villemins Meugeoz, Estiennes le Bergers, Oudoz le Blans, Elioz Guitoz, Poincot Tagnien, Bolins Chaut, lou boy Jehanz Blainchonz, Guillemins Legroz, Robert de Mostex, Jehanz Monnins, Adam de Jailley, Huguenoz Martillex, Oudoz Costeins, Jehanz Roillaulx, Oudoz le Mercex, Nicholas Sambadi, Guienot li Herminoz, Jehanz Tagnien li grant, Jehanz Miote, Nicholas Bourguireau, Oudoz Bouguenoz, Jehanz li Chaissoley, Nicholas Baraul, Jehanz Tagnien li junes, Guillemins Gevreaulx, Pignes Ploncons, Perreaulx li Quaille, Lorranceoz Barapte, Perrenoz Baudriz, Jehanz Karondeaulx, Jehanz Greuselez, Estiennes Grebille, Jehans Quesours, Jehanz Pain, Perreaulx li Rouhex, Villemot Sillon, Jehanz Courdex, Perreaulx Barapte, Jehans li Moux, Jehans Boichiers, Jehannins Jahins, Marceaul li Oillere, Jehanz Barrure, Perrenoz li Courint, Jehanz Goffaul, Jehanz de la Loye, Perrenoz de Longt, Perrenoz Miote, Monoz li clers, Monoz Jayoz, Monoz Bienvenue, Jehan Boulex, Boichiers li Orfenoz, Perreaulx Mailloz, Symonoz Blondeaulx, Jehans filz Oudenot Vinchot, Guillaume Juhene, Guiot, Michies, Jehanz Courgeous, Oudoz Gintoz, Girarz Vinchoz, Jacoz Cheruex, Jehanz Theni, Estienoz Ploutons, Andrios Tagnien, Jehanz Symonoz, Jehanz Mailloz, Jehanz Oudenot, Jehanz li Mortezot, Guillaumes de Semur, Jehan Costenois, et lou remenant de la dite commune absens pour lesquelx nous nous faceons fors et prenons en main quant a ceu d’une part. Et nous Jehanz Petiz Roidoz, Euvrars Roidoz, Jehanz Pourchoz, Jehanz Janteaulx, Perreaulx li Herigans, Pernoz li Maulemars, Guienoz li Chandelex, Jehanz Perroz Maulemares, Gilloz Maulemars, Jehanz li Lourdenis, Boichiot, Maulemars, Jehanz ses frères, Jehanz Dumex, Gillot Petez, Regnaudoz Daumex, Oudoz, filz Jehan Perrot, Symone Proiche, Thomas Maulemars, Armos li Loudeurs, Guillaume Roisant et lour complices et suiganz taillaubles ou censaubles doudit monseigneur le Duc et les autres taillaubles ou censaubles doudit monseigneur lou Duc absans, desquelx nous nous quant à ceu nous faceons fors, prenons en main. Et nous Perrenoz li Bergex, Gauchex li Bergex, Perrins li Roigeoz, Jehanz Moissons, Henris Boudeaulx, Oudoz li Gabillez, Guillaume li Bergex, Merceaulx li Gobilliez, Symonoz li Bergez, Guillaume li Bergex, Nicholas li Bergex, hommes taillaubles et censaubles des seignours de Champdivers et lour complices et suiganz de Champdivers, taillaubles ou censaubles, desquelx nous nous faceons fors et prenons an main, quant à ceu. Et Jehanz Raubeloz, Nicholas Goffaul, Maignans Duranz, Guillemoz li Moignandez, hommes taillaubles ou censaubles des religious dou Vaul Nostre Dame pres Talent. Et nous Perreaulx Cortoux, Esthevenins li Rosseloz, Jehanz ses frères, Jehanz Karoisseaulx, Jehanz Quelous li Rousseloz, hommes des religious d’Espoisse de l’ordre de Grantmont, d’autre part, faceons savoir à toux ceux qui verront et orront ces présentes lettres, que comme plaiz fuest mehuz entre nous parties dessus dictes et autres refusanz à paier ceu qui leur avoit estez gestiez et imposez por nous diz Mahours et escheviz du regiest avec la taxation des trois cartheranches por journaul de terre à la perche acostumée à Rouvre. C’est à savoir de douze vins perches lou journaul de terre pour entériner et accomplir la some de mil émines de bley parmey froment et avoine que chascun an nous diz habitans devons audit monseigneur lou Duc à cause de nos héretaiges. Sur ce nous Maires, eschevis, sergens et commune dessus diz et havons poursuivi et demandons es devanz diz taillaubles ou censaubles et autres refusanz pardevant Monsieur Olivier de Laye à ce temps gouverneur dou duchié de Bourgoyne por lou Roy nostre sire, aiant lou bail doudit duchié. Et pardevant maistre Symon de Pontaubert et maistre Phelibert Paillart, baillis pour dyvers termes dou Digennois à cause doudit bail. Concluhans de par nous diz Mahours, escheviz et commune contre les diz taillaubles, censaubles ou autres refusans qui estoient tenuz paier ceu que lour avoit estey gestié et imposey dou regiest doudit bley ou qui lour sera gestié avec la taxation des trois cartheranches por journaul ensuit comme dessus est dit à cause des héritaiges que il tenoient pour acomplir la some des dites mil émines chascun an audit monseigneur lou Duc dehues en la ville de Rouvre. — Les diz taillaubles ou censaubles ou aultres refusans disanz au contraire en respondant que tout temps et por si lont temps qui n’est mémoire dou contraire il hont estey et encour sont en saisine et en possession par eux et pour ceux des quelx il hont cause, que ces qui demorent es mes ou es esbargiages des taillaubles ou censaubles des conditions dessus dittes de paier tant seulement trois cartheranches por mey, pour chascun journaul. — A la porfin pour bien de pais et por plux grant ryote escheur; dou consentement et volontey de nous parties dessus dites ou non que dessus l’an et lou jour dessus dit, pour la voix de noble homme Girart de Longchamp, chastellains de Rouvre et de Brasey, et de Monet Lescot, maires de la commune de Rovre suis lou dit plait et desacort, acourdé est par la menière que s’ensuit. C’est asavoir que nous diz taillaubles ou censaubles, pour nous et pour nos hoirs sus quelque mes que nous demorions taillauble ou censauble ou es mes des dites mil émines sumes et demorons quictes et paisibles à toux jours mais, de tous regiez, exartions ou servitudes de blez queques elles soient qui nous pourrient estre gestés ou imposés à cause de nos héretaiges pour l’escomplissement des dites mil émines; por paiant chascun an de nous diz taillaubles ou censaubles ou de nos hors ou de ceux qui de nous auront cause, trois quars de bley pour mey froment et avoine pour émine. C’est à savoir que cilz qui dauront une émine par mey à cause de ses héretaiges, chargiez des dictes mil émines, c’est de chascun journaul, trois cartheranches dou journaul de mes, chargié de doulx émines abergié et dou journaul de mes desabergié, chargié d’une émine, paieront comme devant est dit, trois quars por émine et en dessendant et en montant de l’émine, selon ce que chascune tanrai paiera à l’ugaul des diz trois quarz pour chascune émine. Encour est accordé parmoy cest traictié et acort que nous diz taillaubles ou censaubles sumes des libertey et franchises de la dite ville. C’est à savoir que nous serons à eslire Mahour, escheviz, sergens et messey et demeurra le huns de nous escheviz si nous plait, sans auler au contraire. Et auximant serai li huns de nous à faire lou giest qui chascun an se fera pour lou Mahour, escheviz, clerc et sergens pour tel que nous paierons de la dite mission que pour les diz Mahourt, escheviz, clerc et sergens serai gestié et imposé. Exceptey que ou cas que li diz Mahourt, eschiviz, clerc et sergens serai gestié et imposée. Exceptey que ou cas que li diz Mahours, eschiviz et sergens, ferient ou sustanront aucune mission ou despense pour l’ocasion ou deffaut de non paier les dictes mil émines lou terme passey des Bordes et nous diz taillaubles ou censaubles auriens paié audit terme anteremant; nous ne serions tenuz de paié ne sustenir des diz despans ou mission faites sur ceu. — Item por mey c’est traictié ou acort. Nous devant diz taillaubles ou censaubles pourrons venir demorer por esbargege es mes des prodomes des mil émines por paiant par chascun journaul de mes abergié, douhes émines et dou journaul de mes desabergié une émine. Ensemble les trois quars devant diz por émine por tel que ce nous ediffions de novel es diz mes des prodomes des mil émines lou dit ediffice. Nous pouvons ostey, vandre ou alieney ou faire nostre profit sanz empêchement mestre desdiz Mahour, eschiviz et sergens. Et se nous lou trovons abergié nous ne lou pourrons desabergié ne desediffier sanz la licence, volonté et consentement des diz Mahours, escheviz et sergens. Et pour samblauble manière se nous diz Mahours, escheviz et sergens ou aucuns de nous diz prodomes des mil émines venons demorer es mes des diz taillaubles ou censaubles et nous y facins ediffice novel, nous lou pourrions ostel sanz aucun empêchement. Et se nous lou trovons ediffié, nous ne pourrons ostel lou dit edeffice. — Ancour est acourdez que se aucuns de nous taillaubles ou censaubles donnons par mariaige nos filles es prodomes de mil émines ou à lour filz et nous donnissiens heritaige franc, non chargié des dites mil émines, il retourneront à nous diz taillaubles ou censaubles en la menière que nous l’aurions donney à nos diz filz ou filles, de nos diz filz ou filles trespassient sans hors de lours corps, se il ne vouliait que les diz héritaiges fusseint des dites mil émines. Lesquelles choses toutes et singulières dessus dites por ensint comme elles sont dessus divisées, confinées et expresses; nous Maires, eschiviz, sergens et commune dessus diz, d’une part; et nous diz taillaubles ou censaubles, pour nous et pour nos complices, d’autre part et chascun de nous por ensint comme y li appartient ou peut appartenir, sumes tenuz et promettons, por nous et por nos hors lesquelx nous obligeons à ceu por nos sairemens donnés corporelement sur Sains Evvangilles de Dieu et sur l’obligation de tous nos biens mobles et non mobles présens et à venir qui qu’il soient, accomplir et entereney, tenir, garder ferme et estauble à tous jours mais, en non venir ou contre, loisiblement ne en appert por nous ne por autre en jugement ne deffors. Et renonceons nous parties dessus dites et chascun de nous pour nous et por nos hors on ce fait et por nos diz sairemens jai donnez, à toutes exceptions de fraude, de baret, de paour, de force, de lésion, de déception, de circumvencion les choses dessus dites non estre faites dehuement à tout lou remede d’apeaul, à toutes bones cavellations, allégations; à touz drois de canon et civil; à toutes costumes de droit et de païs; à toutes autres exceptions et raisons de droit et de fait que l’on pourroit dire ou alléguer, obissier ou propouser contre la teneur de ces présentes lettres; et speciaument au droit qui dit que généraul renonciation ne vaut se li especiaul n’est mise. Et à tenir et garder les choses dessus dites, nous parties dessus dites et chascune de nous por ensint comme y li appartient ou peut appartenir, voulons estre contrains auxi comme de chose adjugée por la court de Monseigneur lou duc de Bourgogne et por la cour de Monsieur l’official de Chalon, à la juridiction desquelles cours nous submettons nous et nos hors et tous nos biens. En tesmoinaige desquelles choses nous havons requis les seaulx des dites cours estre mis à ces présentes lettres et samblaubles doublées pour unes meismes paroles dou consentement de nous parties dessus dites. C’est fait en la presence de Perrenot Viennois de Rovre, coadjuteur de monsieur Crestien Lesco, prestre, notaire de Rouvre, pour lou dit monseigneur lou Duc et de Jean Perrichot, notaire de Moussieur l’officiaul de Chalon, de Heliot Bruhant, de Perrin Pinet, de Mons. Pierre de Marnans, curié de Rovre, de Mess. Andriet Roquemier, vicaire de ce lieu, de Guienot Pichelin, de Jean Boichiot de Rovre et de Huguenin Minbros, maires de Marcennay, tesmoins à ce appellez et requis l’an, lou jour et lou mois dessus diz.